**Nariadenie vedenia Ústavu výskumu sociálnej komunikácie SAV pre vedeckých pracovníkov, nevedeckých a administratívnych pracovníkov a doktorandov ÚVSK SAV k práci doma počas karanténnych opatrení súvisiacich s SARS-CoV-2**

Na základe vývoja epidemiologickej situácie v šírení SARS-CoV-2 a v zmysle aktuálnych opatrení Vlády Slovenskej republiky vedenie Ústavu výskumu sociálnej komunikácie SAV s okamžitou platnosťou, trvajúcou až do odvolania, nariaďuje vedeckým pracovníkom a doktorandom dodržiavať nasledujúce pokyny:

1. všetci vedeckí, nevedeckí a administratívni pracovníci a doktorandi (ďalej len pracovníci) sú povinní ohlásiť zmenu zdravotného stavu súvisiacu s infekciou SARS-CoV-2 priamemu nadriadenému a v cc aj na sekretariat ÚVSK SAV;
2. všetci pracovníci až do odvolania vykonávajú počas karanténnych opatrení prácu z domu, ktorá sa riadi ustanoveniami pracovného poriadku ÚVSK SAV, predovšetkým Časť III., čl. I e) a Časť IV., čl. II., pokiaľ sa nedohodli s vedením inak;
3. administratívni a nevedeckí pracovníci budú po predchádzajúcej dohode s vedením ÚVSK SAV fyzicky prítomní na ústave v rozsahu nevyhnutnom pre zabezpečenie chodu pracoviska a naplnenie ich pracovných povinností;
4. všetci pracovníci, ktorí vykonávajú prácu z domu sa zúčastňujú na online poradách pracoviska alebo projektových tímov;
5. všetci pracovníci, ktorí vykonávajú prácu z domu, sú v mesačných intervaloch povinní dohodnúť si písomne (e-mailom) s priamym nadriadeným pracovné úlohy a termíny odovzdania konkrétnych výstupov;
6. v mesiaci apríl pracovníci naďalej priebežne plnia úlohy stanovené v e-mailovej komunikácii s vedením ÚVSK SAV v druhej polovici marca 2020;
7. na konci každého kalendárneho mesiaca (počnúc mesiacom apríl 2020) až do ukončenia karanténnych opatrení pracovníci pracujúci z domu sú povinní odovzdať písomnú správu o splnení dohodnutých úloh e-mailom adresovaným priamemu nadriadenému a na cc aj na sekretariát ÚVSK SAV;
8. všeobecné vyjadrenie typu „rešerš literatúry, analýza dát a písanie publikácie“ nie je dostačujúce, je potrebné uviesť konkrétne zrealizované aktivity a konkrétne výstupy;
9. všetci pracovníci si v čo najkratšom čase (najneskôr však do konca júna 2020) vyčerpajú dovolenku prenesenú do roka 2020 z roku 2019;
10. pre všetkých pracovníkov platí až do odvolania zákaz všetkých domácich a zahraničných služobných ciest;

V prípade, ak požadované konkrétne úlohy a termíny nebudú stanovené a písomne odkomunikované, alebo ak z rodinných, či zdravotných dôvodov pracovníci nebudú môcť konkrétne pracovné úlohy plniť, sú povinní čerpať dovolenku alebo využiť inú formu pobytu v domácom prostredí (karanténnu PN na základe lekárskeho vyjadrenia, OČR alebo v zákonom stanovených podmienkach neplatené voľno).

*(Ak je dôvodom vzniku dočasnej PN-ky karanténne opatrenie, Sociálna poisťovňa ju akceptuje aj v prípade, že ju ošetrujúci lekár vystaví viac ako 3 dni spätne. Dôvodom je skutočnosť, že karanténa môže trvať aj dlhšie a pacient nemá možnosť do troch dní od jej vyhlásenia navštíviť svojho ošetrujúceho lekára a doručiť PN zamestnávateľovi, resp. Sociálnej poisťovni. Pobočka žiadosť posúdi bez ďalšieho preverovania posudkovým lekárom. Pri „bežných“ PN-kách je zákonná možnosť spätného uznania len do troch dní. Ak je teda poistenec vypísaný lekárom na základe karanténneho opatrenia, potom mu po splnení ďalších zákonných podmienok môže patriť dávka nemocenské.)*

Okrem toho sú vedeckí pracovníci a doktorandi povinní riadiť sa nasledujúcimi pokynmi:

1. Pracovníci, ktorí sú rodičmi maloletých detí, môžu počas celého obdobia trvania karantény v školách a predškolských zariadeniach pracovať doma, pri dodržaní horeuvedených pokynov. Ak im starostlivosť o deti neumožní pracovať z domu, môžu čerpať dovolenku alebo ošetrovné člena rodiny, tzv. OČR, v závislosti od veku dieťaťa nasledovne: V prípade dieťaťa, ktoré je vo veku nedovŕšených 11 rokov (teda max 10 rokov plus 364 dní) netreba kontaktovať pediatra, nárok na ošetrovné po uzatvorení školského/predškolského zariadenia vzniká automaticky. V prípade dieťaťa, ktoré má 11 a viac rokov, treba telefonicky kontaktovať pediatra, ktorý ak to uzná za vhodné, vystaví žiadosť o ošetrovné z dôvodu nepriaznivého zdravotného stavu dieťaťa, pozri: <https://www.socpoist.sk/opatrenia-socialnej-poistovnev-> suvislosti-s-novym-koronavirusom/68337s. Tlačivo na ošetrovné: https://www.socpoist.sk – sekcia v strede stránky: KORONAVÍRUS v červenom poli.

2. Pre všetkých naďalej platí povinnosť 14-dňovej karantény od dátumu návratu zo zahraničia, kontaktu s infikovanou osobou, alebo kontaktu s osobou s cestovateľskou anamnézou. Počas karantény, pokiaľ pracovníci neboli v štátnej karanténe a nie sú PN, môžu po predchádzajúcej dohode s vedením pracovať z domu.

3. Všetci pracovníci, ktorí budú v nasledujúcich dňoch čerpať dovolenku, nahlásia dni čerpania dovolenky e-mailom na sekretriát a dovolenkové lístky si vypíšu pri nástupe do práce. Nesplnenie tejto povinnosti bude považované za závažné porušenie pracovnej disciplíny.

4. Všetci pracovníci, ktorí z nevyhnutných dôvodov musia byť vo výnimočných prípadoch fyzicky prítomní na pracovisku, sú povinní nosiť rúška, prísne dodržiavať hygienu rúk, dodržiavať čistotu svojho pracovného prostredia a obmedziť pracovné stretnutia viacerých osôb, vyhýbať sa blízkym kontaktom s inou osobou a maximálne využívať elektronickú komunikáciu.

5. Pracovníkom patriacim do rizikových skupín (seniori, pracovníci, ktorí majú zdravotné problémy súvisiace s oslabenou imunitou, kardiovaskulárnymi ochoreniami, cukrovkou, onkologickým ochorením, atď.) sa neodporúča vstup na pracovisko v záujme ochrany ich zdravia.

Nesplnenie, prípadne porušenie povinností vyplývajúcich z tohto nariadenia bude považované za závažné porušenie pracovnej disciplíny. Toto nariadenie je platné a účinné dňom jeho vydania, 31. 3. 2020 a platí až do odvolania, alebo do vydania ďalšieho nariadenia podľa vývoja situácie.

V Bratislave, 31. 3. 2020 Mgr. Barbara Lášticová, PhD.

riaditeľka